**Informācija par valsts SIA „Latvijas Vides, ģeoloģijas un meteoroloģijas centrs” valdes locekļa atlases procesu**

Atklāto konkursu uz v**alsts sabiedrības ar ierobežotu atbildību “Latvijas Vides, ģeoloģijas un meteoroloģijas centrs”** (turpmāk – kapitālsabiedrība) valdes locekļa amatu organizēja nominācijas komisija, kas tika izveidota ar Vides aizsardzības un reģionālās attīstības ministrijas rīkojumu. Komisiju vadīja Vides aizsardzības un reģionālās attīstības ministrijas (turpmāk – ministrija) valsts sekretārs Edvīns Balševics. Komisijas locekļi – vides aizsardzības un reģionālās attīstības ministra biroja vadītāja Laila Spaliņa, ministrijas valsts sekretāra vietniece Alda Ozola, Pārresoru koordinācijas centra Kapitālsabiedrību pārvaldības nodaļas juriskonsulte Ilze Grīnberga, ministrijas Personālvadības nodaļas vadītāja Jolanta Rauga. Neatkarīgais eksperts – biedrības “Baltijas Vides Forums” valdes priekšsēdētāja Kristīna Veidemane.

Kandidāti uz kapitālsabiedrības valdes locekļa amatu tika vērtēti divās kārtās. Nominācijas process, ievērojot ar COVID-19 infekcijas izplatību saistītos ierobežojumus, notika attālināti, izmantojot tiešsaistes videokonferences rīku un e-pastu. Nominācijas komisija visus kapitālsabiedrības valdes locekļa amata kandidātus novērtēja, balstoties uz vērtēšanas kritērijiem, kurus nominācijas komisija noteica, pamatojoties uz valdes loceklim nepieciešamo kompetenču un profesionālās pieredzes prasību aprakstu, un apstiprināja nominācijas komisijas 2021. gada 12. februāra sēdē.

Konkursa pirmajā kārtā nominācijas komisija izvērtēja kandidātu atbilstību noteiktajiem kritērijiem pamatojoties uz iesniegtajiem dokumentiem. Pirmajā kārtā tika vērtēta kandidātu atbilstība šādām izvirzītajām minimālajām prasībām un citām būtiskām prasībām - kandidātu valodu zināšanas, izglītība, pieredze un reputācija. Savukārt konkursa otrajā kārtā notika intervijas, kuru laikā nominācijas komisija izvērtēja kandidātu profesionālās zināšanas, izpratni par kapitālsabiedrības darbības jomām, redzējumu par kapitālsabiedrības attīstības perspektīvām, izpratni par korporatīvās pārvaldības principiem, zināšanas pārmaiņu vadības procesu ieviešanā un inovatīvu metožu pielietošanā, sociālās kompetences: stratēģiskais redzējums, pārmaiņu vadīšana, orientācija uz attīstību, lēmumu pieņemšana un atbildība, orientācija uz rezultātu sasniegšanu, kā arī tika vērtētas kandidātu svešvalodu zināšanas.

Nominācijas komisija konkursa pirmajā atlases kārtā izvērtēja 17 kandidātus, kuri iesniedza pieteikumus konkursā uz kapitālsabiedrības valdes locekļa amatu. Astoņi kandidāti tika izvirzīti dalībai konkursa otrajā atlases kārtā, no tiem divi kandidāti atsauca savu kandidatūru.

Apkopojot konkursa rezultātus, nominācijas komisija pieņēma lēmumu kapitālsabiedrības valdes locekļa amatam izvirzīt kapitālsabiedrības dalībnieku sapulcē izvērtēšanai vienu kandidātu, kurš ieguvis augstāko punktu skaitu.